Koʻchmas mulkka boʻlgan huquqlarni davlat roʻyxatidan oʻtkazish vaqtida yuzaga keladigan nizolarni sudga qadar hal qilish tartibi toʻgʻrisidagi nizomni tasdiqlash haqida
(resolution, 2023-08-29)

Oʻzbekiston Respublikasining “Koʻchmas mulkka boʻlgan huquqlarni davlat roʻyxatidan oʻtkazish toʻgʻrisida”gi Qonuni ijrosini taʼminlash, shuningdek, koʻchmas mulkka boʻlgan huquqlarni davlat roʻyxatidan oʻtkazish vaqtida yuzaga keladigan nizolarni sudga qadar hal qilish tartibini belgilash maqsadida Vazirlar Mahkamasi qaror qiladi: 1. Oʻzbekiston Respublikasining “Koʻchmas mulkka boʻlgan huquqlarni davlat roʻyxatidan oʻtkazish toʻgʻrisida”gi Qonunining: 12-moddasiga muvofiq koʻchmas mulkka boʻlgan huquqlarni davlat roʻyxatidan oʻtkazish koʻchmas mulkka boʻlgan huquqlarni davlat roʻyxatidan oʻtkazish chogida yuzaga keladigan nizolarni sudga qadar hal qilish komissiyasi tomonidan yoki sudning qaroriga koʻra bekor qilinishi mumkinligi; 13-moddasiga muvofiq koʻchmas mulkka boʻlgan huquqlarni davlat roʻyxatidan oʻtkazish vaqtida yuzaga keladigan nizolarni sudga qadar hal qilish tartibi Oʻzbekiston Respublikasi Vazirlar Mahkamasi tomonidan tasdiqlanishi belgilanganligi maʼlumot uchun qabul qilinsin. 2. Quyidagilarni nazarda tutuvchi Koʻchmas mulkka boʻlgan huquqlarni davlat roʻyxatidan oʻtkazish vaqtida yuzaga keladigan nizolarni sudga qadar hal qilish tartibi toʻgʻrisidagi nizom ilovaga muvofiq tasdiqlansin: jismoniy va yuridik shaxslarning koʻchmas mulkka boʻlgan huquqlarini davlat roʻyxatidan oʻtkazishga oid shikoyatlarini koʻrib chiqish; koʻchmas mulkka boʻlgan huquqlarni davlat roʻyxatidan oʻtkazish vaqtida yuzaga keladigan nizolarni sudga qadar hal qilish tartibi; shikoyatlarni koʻrib chiqishda murojaat etuvchilarning teng huquqliligi, xolislik, qonuniylik, kollegiallik va huquqni qoʻllash amaliyotining bir xilligi prinsiplariga qatʼiy rioya qilish. 3. Oʻzbekiston Respublikasi Iqtisodiyot va moliya vazirligi huzuridagi Kadastr agentligi 2024-yil 1-fevralga qadar Koʻchmas mulkka boʻlgan huquqlarni davlat roʻyxatidan oʻtkazishda nizolarni sudga qadar hal qilish reyestri axborot tizimini ishga tushirsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin. 1. Mazkur Nizom jismoniy va yuridik shaxslarning koʻchmas mulkka boʻlgan huquqlarni davlat roʻyxatidan oʻtkazish vaqtida yuzaga keladigan nizolarni sudga qadar hal etish toʻgʻrisidagi ariza va shikoyatlarni koʻrib chiqish tartibini belgilaydi. 2. Ushbu Nizomda quyidagi asosiy tushunchalardan foydalaniladi: davlat roʻyxatidan oʻtkaziladigan koʻchmas mulklar — yer uchastkalari, binolar, inshootlar, shu jumladan, qurilishi tugallanmagan obyektlar, koʻp yillik dov-daraxtlar, mulkiy majmua sifatidagi korxonalar; koʻchmas mulkka boʻlgan huquqlarni davlat roʻyxatidan oʻtkazish — jismoniy va yuridik shaxslarning koʻchmas mulkka boʻlgan huquqlari yuzaga kelganligi, boshqa shaxsga oʻtganligi, cheklanganligi va bekor qilinganligini davlat tomonidan tan olish; manfaatdor shaxs — roʻyxatdan oʻtkazuvchi organda faoliyat yuritayotgan yoki faoliyat yuritgan roʻyxatdan oʻtkazuvchining harakatlari (harakatsizligi) qaratilgan yoxud bunday harakat (harakatsizlik) huquq va qonuniy manfaatlariga daxl etgan boshqa jismoniy yoki yuridik shaxs; roʻyxatdan oʻtkazuvchi organ — Oʻzbekiston Respublikasi Iqtisodiyot va moliya vazirligi huzuridagi Kadastr agentligi Davlat kadastrlari palatasi; roʻyxatdan oʻtkazuvchi — Oʻzbekiston Respublikasi Iqtisodiyot va moliya vazirligi huzuridagi Kadastr agentligi Davlat kadastrlari palatasi hamda uning Qoraqalpogʻiston Respublikasi, viloyatlar va Toshkent shahar boshqarmalari rahbarlari tomonidan tayinlanadigan masʼul shaxslar; hududiy boshqarma — roʻyxatdan oʻtkazuvchi organning Qoraqalpogʻiston Respublikasi, viloyatlar va Toshkent shahar boshqarmalari; komissiya — koʻchmas mulkka boʻlgan huquqlarni davlat roʻyxatidan oʻtkazishda yuzaga keladigan nizolarni koʻrib chiquvchi organ; apellyatsiya komissiyasi — komissiyaning qaroridan norozi boʻlgan manfaatdor shaxs yoki roʻyxatdan oʻtkazuvchi tomonidan berilgan murojaatlarni koʻrib chiquvchi kollegial organ. 3. Manfaatdor shaxs koʻchmas mulkka boʻlgan huquqlarni davlat roʻyxatidan oʻtkazishda qonunchilik hujjatlari talablariga rioya etilmagan, shuningdek, roʻyxatdan oʻtkazuvchining harakatlari (harakatsizligi) uning fuqarolik huquqlarini buzgan deb hisoblasa, roʻyxatdan oʻtkazuvchining harakatlari (harakatsizligi) ustidan roʻyxatdan oʻtkazuvchi organ tomonidan tashkil etiladigan komissiyaga shikoyat qilishi mumkin. Manfaatdor shaxs komissiyaning qaroridan norozi boʻlgan taqdirda, Oʻzbekiston Respublikasi Iqtisodiyot va moliya vazirligi huzuridagi Kadastr agentligi tomonidan tashkil etiladigan apellyatsiya komissiyasiga yoki sudga shikoyat qilishi mumkin. 4. Komissiyaga murojaat qilish va murojaatlarni koʻrib chiqish ushbu Nizomga 1-ilovada keltirilgan sxemaga muvofiq amalga oshiriladi. Komissiya va apellyatsiya komissiyasining qarorlaridan norozi boʻlgan holatlarda koʻchmas mulkka boʻlgan huquqlarni davlat roʻyxatidan oʻtkazish bilan bogʻliq nizolar sud tartibida koʻrib chiqiladi. Bunda sudlarda koʻrib chiqilgan yoki koʻrib chiqilayotgan nizolar komissiya tomonidan takroran koʻrib chiqilmaydi. 5. Komissiya roʻyxatdan oʻtkazuvchi organ rahbarining buyrugʻiga asosan ushbu Nizomga 2-ilovada keltirilgan namunaviy tarkibda tuziladi. 6. Koʻchmas mulkka boʻlgan huquqlarni davlat roʻyxatidan oʻtkazish toʻgʻrisida qaror qabul qiluvchi shaxs yoxud davlat roʻyxatidan oʻtkazishni rad etgan shaxs komissiya aʼzosi boʻlishi mumkin emas. 7. Roʻyxatdan oʻtkazuvchi organning yoki uning hududiy boshqarmasining rahbari (yoki rahbar vazifasi yuklangan shaxs) komissiya raisi hisoblanadi. Komissiya raisi: komissiyaning faoliyatini va uning reglamentga rioya etishini tashkil etadi; manfaatdor shaxslarning murojaatlarini koʻrib chiqish joyini, sanasini va vaqtini belgilaydi; komissiya majlislarini oʻtkazadi va ularda raislik qiladi. Komissiya raisi komissiya tomonidan ishning oʻz vaqtida, toʻgʻri va vijdonan bajarilishini tashkil etish uchun javobgar boʻladi. 8. Komissiya kotibi manfaatdor shaxslar murojaatlarining va komissiya ishi bilan bogʻliq boʻlgan hujjatlarning saqlanishi uchun javobgar boʻladi. 9. Komissiya oʻz faoliyatini mazkur Nizom hamda boshqa qonunchilik hujjatlariga muvofiq amalga oshiradi. 10. Quyidagilar komissiyaning vazifalari hisoblanadi: jismoniy va yuridik shaxslarning koʻchmas mulkka boʻlgan huquqlarni davlat roʻyxatidan oʻtkazish sohasidagi arizalari va shikoyatlarini ushbu Nizom va qonunchilik hujjatlari talablariga muvofiq koʻrib chiqish; koʻchmas mulkka boʻlgan huquqlarni davlat roʻyxatidan oʻtkazishda yuzaga keladigan nizolarni sudgacha hal qilish choralarini koʻrish. 11. Quyidagilar Apellyatsiya komissiyasining vazifalari hisoblanadi: komissiyaning qaroridan norozi boʻlgan manfaatdor shaxs yoki roʻyxatdan oʻtkazuvchi tomonidan berilgan shikoyatlarni ushbu Nizom va qonunchilik hujjatlari talablariga muvofiq koʻrib chiqish; koʻchmas mulkka boʻlgan huquqlarni davlat roʻyxatidan oʻtkazishda yuzaga keladigan nizolarni sudgacha hal qilish choralarini koʻrish. 12. Komissiya va Apellyatsiya komissiyasi ariza hamda shikoyatlarni koʻrib chiqishda: teng huquqlilik, xolislik, qonuniylik, kollegiallik va huquqni qoʻllash amaliyotining bir xilligini taʼminlash; murojaat etuvchilarning huquqlari va qonuniy manfaatlariga rioya qilish prinsiplariga asoslanadi. 13. Komissiya va Apellyatsiya komissiyasi murojaatlarni koʻrib chiqishda quyidagi huquqlarga ega: davlat organlari, fuqarolarning oʻzini oʻzi boshqarish organlari, nodavlat notijorat tashkilotlaridan komissiya va apellyatsiya komissiyasi vakolatlariga taalluqli masalalar boʻyicha maʼlumotnomalar, axborot-tahliliy materiallarni belgilangan tartibda soʻrash va bepul olish; zarurat boʻlganda, murojaatlarni koʻrib chiqishda qatnashish uchun davlat organlari, ilmiy va taʼlim muassasalari, nodavlat notijorat tashkilotlaridan mutaxassislar va ekspertlarni taklif qilish; komissiya va apellyatsiya komissiyasi qonunchilik hujjatlariga muvofiq boshqa huquqlarga ham ega boʻlishi mumkin. 14. Komissiya va apellyatsiya komissiyasi murojaatlarni koʻrib chiqishda quyidagilarga majbur: jismoniy va yuridik shaxslarning shaʼni va qadr-qimmatini kamsitishga, ularning shaxsiy hayotiga aralashuvga yoʻl qoʻymasligi; murojaatlarni koʻrib chiqish yuzasidan qabul qilingan qarorlar haqqoniyligini va asoslanganligini taʼminlashi; murojaatlarni koʻrib chiqish davomida olingan axborotning, agar bunday axborotni tarqatish qonun bilan cheklangan boʻlsa, sir saqlanishiga rioya qilishi. Komissiya va apellyatsiya komissiyasiga murojaatlarni koʻrib chiqish jarayonida qonunchilik hujjatlariga muvofiq boshqa majburiyatlar ham yuklanishi mumkin. 15. Manfaatdor shaxs komissiyaga koʻchmas mulkka boʻlgan huquqlarni davlat roʻyxatidan oʻtkazishda yuzaga kelgan nizolarni sudgacha hal etish boʻyicha yozma yoki roʻyxatdan oʻtkazuvchi organning rasmiy veb-sayti orqali elektron shaklda murojaat qilishi mumkin. 16. Jismoniy shaxsning murojaatida uning familiyasi (ismi, otasining ismi), yashash joyi, elektron pochta manzili, aloqa telefonlari va koʻchmas mulkning joylashgan joyi (pochta manzili) haqidagi maʼlumotlar koʻrsatiladi. Yuridik shaxsning murojaatida yuridik shaxsning toʻliq nomi, uning elektron pochta manzili, aloqa telefonlari va joylashgan joyi (pochta manzili) toʻgʻrisidagi maʼlumotlar koʻrsatiladi. Manfaatdor shaxs arizaga koʻchmas mulk bilan bogʻliq boʻlgan boshqa maʼlumotlar va hujjatlarni ham ilova qilish huquqiga ega. 17. Manfaatdor shaxsdan mazkur Nizomning 16-bandida koʻrsatilgan maʼlumotlardan boshqa maʼlumotlarni talab qilishga yoʻl qoʻyilmaydi. 18. Komissiya manfaatdor shaxsning murojaatini kelib tushgan kundan eʼtiboran oʻn ish kuni ichida koʻrib chiqishi shart. Murojaatlarning soni bir yoki bir nechta boʻlishidan qatʼi nazar, murojaatlar komissiya tomonidan mazkur bandda belgilangan muddatlarda koʻrib chiqiladi. 19. Komissiya kotibi kelib tushgan murojaatlarni shu kunning oʻzida roʻyxatga oladi. Komissiya kotibi kelib tushgan murojaatlarning toʻliqligini hamda undagi maʼlumotlarning toʻgʻriligini tekshiradi. 20. Jismoniy shaxsning familiyasi, ismi, otasining ismi va yashash joyi yoki yuridik shaxsning toʻliq nomi hamda joylashgan joyi (pochta manzili) toʻgʻrisidagi maʼlumotlar koʻrsatilmagan yoxud ular haqida notoʻgʻri maʼlumotlar taqdim etilgan murojaat, shuningdek, shaxsni identifikatsiya qilish imkonini bermaydigan elektron murojaat yoki imzolanmagan va anonim yozma murojaat komissiya tomonidan koʻrib chiqilmaydi. Murojaat rad etilgan taqdirda, tegishli xulosa tuziladi va komissiya raisi tomonidan tasdiqlanib, murojaat etgan shaxs bu haqda bir ish kuni ichida xabardor qilinadi. 21. Komissiya kotibi komissiya aʼzolarini hamda manfaatdor shaxsni komissiya majlisi oʻtkaziladigan kundan kamida uch kun oldin xabardor qiladi. 22. Komissiya yigʻilishi komissiya aʼzolarining kamida uchdan ikki qismi (kvorum) ishtirok etgan taqdirda vakolatli hisoblanadi. Yigʻilishni oʻtkazish uchun kvorum shakllanmagan taqdirda, komissiyaning yangi majlisi oʻtkaziladigan sana va vaqti eʼlon qilinadi. 23. Manfaatdor shaxs yoki uning qonuniy vakili komissiya tomonidan murojaatlar koʻrib chiqilishida ishtirok etish huquqiga ega. 24. Komissiya aʼzolari komissiya majlisida murojaatni koʻrib chiqish natijalariga koʻra, koʻrib chiqilayotgan murojaatdagi masalaga doir barcha holatlarni eʼtiborga olgan holda quyidagi qarorlardan birini qabul qiladi: koʻchmas mulkka boʻlgan huquqni davlat roʻyxatidan oʻtkazishni bekor qilish; koʻchmas mulkka boʻlgan huquqni davlat roʻyxatidan oʻtkazishni rad etishni bekor qilish va koʻchmas mulkka boʻlgan huquqni davlat roʻyxatidan oʻtkazish; koʻchmas mulkka boʻlgan huquqni davlat roʻyxatidan oʻtkazishni oʻz kuchida qoldirish; koʻchmas mulkka boʻlgan huquqni davlat roʻyxatidan oʻtkazishni rad etishni oʻz kuchida qoldirish. 25. Komissiya qarori komissiya aʼzolarining oddiy koʻpchilik ovozi bilan qabul qilinadi. Ovozlar teng boʻlib qolgan taqdirda, komissiya raisining ovozi hal qiluvchi hisoblanadi. 26. Komissiya qarori uning kotibi tomonidan bayonnoma shaklida rasmiylashtiriladi. 27. Bayonnomada tegishliligi boʻyicha manfaatdor shaxsning familiyasi, ismi, otasining ismi yoki yuridik shaxsning toʻliq nomi, koʻchmas mulk haqidagi tegishli maʼlumotlar hamda komissiya tomonidan mazkur murojaat yuzasidan qabul qilingan qaror koʻrsatilishi kerak. Bayonnoma komissiyaning har bir aʼzosi tomonidan imzolanadi hamda tasdiqlash uchun komissiya raisiga taqdim etiladi. 28. Komissiya kotibi komissiya raisi tomonidan tasdiqlangan bayonnoma nusxasi shu kunning oʻzida roʻyxatdan oʻtkazuvchi va manfaatdor shaxsga elektron pochta orqali yoki ularning yashash yoki joylashgan joyiga (pochta orqali) yetkazilishini taʼminlaydi. 29. Koʻchmas mulkka boʻlgan huquqlarni davlat roʻyxatidan oʻtkazishda nizolarni sudgacha hal qilish reyestri (keyingi oʻrinlarda — reyestr) shakllantiriladi hamda unga kelib tushgan shikoyatlar hamda komissiya qarori bilan rasmiylashtiriladigan bayonnomalar kiritib boriladi. Reyestr Oʻzbekiston Respublikasi Iqtisodiyot va moliya vazirligi huzuridagi Kadastr agentligi tomonidan elektron shaklda yuritiladi. 30. Koʻchmas mulk obyektiga boʻlgan huquq yuzasidan aniqlangan yangi holatlar asosida komissiya tomonidan qabul qilingan qaror qayta koʻrib chiqilishi mumkin. 31. Apellyatsiya komissiyasi Oʻzbekiston Respublikasi Iqtisodiyot va moliya vazirligi huzuridagi Kadastr agentligi direktorining buyrugʻiga muvofiq mazkur Nizomga 3-ilovada keltirilgan namunaviy tarkibda tuziladi. 32. Koʻchmas mulkka boʻlgan huquqlarni davlat roʻyxatidan oʻtkazish toʻgʻrisida qaror qabul qiluvchi shaxs yoxud davlat roʻyxatidan oʻtkazishni rad etgan shaxs apellyatsiya komissiyasi aʼzosi boʻlishi mumkin emas. 33. Komissiya xulosasidan norozi boʻlgan manfaatdor shaxs roʻyxatdan oʻtkazuvchi komissiya xulosasini olgan kundan boshlab ikki oy muddatda yozma yoki roʻyxatdan oʻtkazuvchi organning rasmiy veb-sayti orqali elektron shaklda apellyatsiya komissiyasiga murojaat qilish huquqiga ega. 34. Apellyatsiya komissiyasining yigʻilishi, agar unda apellyatsiya komissiyasi aʼzolarining kamida uchdan ikki qismi (kvorum) ishtirok etgan taqdirda vakolatli hisoblanadi. Yigʻilishni oʻtkazish uchun kvorum shakllanmagan taqdirda, apellyatsiya komissiyasining yangi yigʻilishi oʻtkaziladigan sana va vaqti eʼlon qilinadi. 35. Manfaatdor shaxs yoki roʻyxatdan oʻtkazuvchi tomonidan berilgan shikoyat apellyatsiya komissiyasi tomonidan oʻn ish kunida koʻrib chiqiladi. 36. Apellyatsiya komissiyasi kotibi apellyatsiya komissiyasi aʼzolarini, roʻyxatdan oʻtkazuvchini hamda manfaatdor shaxsni apellyatsiya komissiyasi yigʻilishi oʻtkaziladigan kundan kamida uch kun oldin xabardor qiladi. 37. Manfaatdor shaxs yoki uning qonuniy vakili hamda roʻyxatdan oʻtkazuvchi apellyatsiya komissiya tomonidan murojaatlar koʻrib chiqilishida ishtirok etish huquqiga ega. 38. Apellyatsiya komissiyasi manfaatdor shaxs yoki roʻyxatdan oʻtkazuvchining apellyatsiyasini koʻrib chiqish natijalari boʻyicha komissiya qarorini bekor qilish yoki oʻz kuchida qoldirish toʻgʻrisida qaror qabul qiladi hamda uni apellyatsiya komissiyasi kotibi bayonnoma shaklida rasmiylashtiradi. 39. Apellyatsiya komissiyasining qarori komissiya aʼzolarining oddiy koʻpchilik ovozi bilan qabul qilinadi. Ovozlar teng boʻlib qolgan taqdirda, apellyatsiya komissiyasi raisining ovozi hal qiluvchi hisoblanadi. 40. Apellyatsiya komissiyasining kotibi bayonnoma manfaatdor shaxs va roʻyxatdan oʻtkazuvchiga elektron pochta orqali yoki ularning yashash yoki joylashgan joyiga (pochta orqali) yetkazilishini taʼminlaydi hamda reyestrga kiritadi. 41. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar.